Matteus 6:13 Dit is die laaste meditasie in die reeks oor die gebed. Ons het gesien dat die HERE self die waarborg is vir die verhoring van die gebed. Hy doen wat hy beloof. Hy het dit die duidelikste gewys in die kom en die werk van Jesus Christus. Ons lees daarvan in 2 Korinte 1: “Want hoeveel beloftes van God daar ook mag wees, in Hom hulle ja en in Hom amen, tot heerlijkheid van God deur ons.” Nogtans lyk dit partykeer asof die HERE nie verhoor nie. Jy bid en bid nogtans verander niks aan jou moeilike omstandighede. Verhoring beteken nie altyd dat jy kry wat jy of ek wil nie. Dit is nie wat die HERE vir ons beloof het nie. Ek moet nou ook aan Paulus dink wat iets gehad het wat vir hom die lewe swaar en moeilik gemaak het. Drie keer bid Paulus dat die HERE dit uit Sy lewe wegneem. Die HERE se antwoord is dat Hy dit nie gaan doen nie. Ons lees dit in dieselfde brief waarin die Gees deur Paulus gesê het dat in Christus al God se belofte ja en amen is. Die HERE se antwoord op Paulus se gebed was: “My genade is vir jou genoeg, want my krag word in swakheid volbring.” Paulus moet leer dat hy altyd op hierdie aarde afhanklik van die HERE is en bly. Die HERE het ons nie beloof dat Hy op die gebed al die moeilike dinge van die lewe van ons af sal neem nie. Hy het beloof dat Hy ons deur die moeilikhede sal dra. Dat Hy ons dan nooit alleen sal laat nie. Dan kan mense deur God se krag op die brandstapels sing van God se genade. Dan getuig God se kind op sy sterfbed. Ook as jy nie kan praat nie mag jy weet: die HERE is by jou op die gebed! Die Gees is dit wat dan vir jou bid.